בעזרת ה' יתברך, 

**מלחמה- שפיכות דמים בדלית ברירה או הופעה רוחנית עליונה**

יצחק לוי

**1. תכלית המלחמה**

**א. הרמב"ם הלכות מלכים ד, י:** ... ובכל יהיו מעשיו לשם שמים ותהיה מגמתו ומחשבתו להרים דת האמת ולמלאות העולם צדק ולשבור זרוע הרשעים ולהלחם מלחמות ה' שאין ממליכין מלך תחלה אלא לעשות משפט ומלחמות שנאמר ושפטנו מלכנו ויצא לפנינו ונלחם את מלחמותינו.

**ב. הרמב"ם הלכות מלכים ז, טו:** ומאחר שיכנס בקשרי המלחמה ישען על מקוה ישראל ומושיעו בעת צרה וידע שעל יחוד השם הוא עושה מלחמה ... וכל הנלחם בכל לבו בלא פחד ותהיה כוונתו לקדש את השם בלבד מובטח לו שלא ימצא נזק ולא תגיעהו רעה...

**2. סוגי המלחמות:**

דברים כ, יב-יח

**א. סוטה מד ע"ב:** אמר רבא מלחמות יהושע לכבוש דברי הכל חובה, מלחמות דוד לרווחה דברי הכל רשות.

**ב. רש"י סוטה מד ע"ב ד"ה "ומלחמת בית דוד":** שנלחם בארם צובה להוסיפה על ארץ ישראל ובשאר סביבותיה להעלות לו מנחה ומס עובד.

**ג. מדרש תנחומא פרשת צו:** "וזאת תורת זבח השלמים", זש"ה "דרכיה דרכי נועם וכל נתיבותיה שלום" (משלי ג). כל מה שכתוב בתורה לשום שלום הוא נכתב ואע"פ שכתוב בתורה מלחמות אף המלחמות לשום שלום נכתבו. אתה מוצא שבטל הקב"ה גזרתו מפני השלום... שאמר הקב"ה למשה... שיחרים אותם... ומשה לא עשה כן אלא אמר ... בשלום אני בא אליהם שנאמר "ואשלח מלאכים ממדבר קדמות דברי שלום אעברה בארצך". כיון שראה שלא בא לשלום הכהו.. אמר הקב"ה אני אמרתי כי החרם תחרימם ואתה לא עשית כן חייך כשם שאמרת כך אני עושה, שנאמר "כי תקרב אל עיר להלחם עליה וקראת אליה לשלום"...

**ד. הרמב"ם הלכות מלכים ה, א-ב:** הלכה א: אין המלך נלחם תחלה אלא מלחמת מצוה ואי זו היא מלחמת מצוה זו מלחמת שבעה עממים ומלחמת עמלק ועזרת ישראל מיד צר שבא עליהם ואחר כך נלחם במלחמת הרשות והיא המלחמה שנלחם עם שאר העמים כדי להרחיב גבול ישראל ולהרבות בגדולתו ושמעו.

הלכה ב: מלחמת מצוה אינו צריך ליטול בה רשות בית דין אלא יוצא מעצמו בכל עת וכופה העם לצאת אבל מלחמת הרשות אינו מוציא העם בה אלא על פי בית דין של שבעים ואחד.

**ה. הרב קוק אגרות ראיה אגרת פט:** ועניני המלחמות, אי אפשר הי' כלל, בשעה שהשכנים כולם היו זאבי ערבממש, שרק ישראל לא ילחם, שאז היו מתקבצים ומכלים ח"ו את שאריתם; ואדרבא הי' מוכרח מאד גם להפיל פחד על הפראים גם ע"י הנהגות אכזריות, רק עם צפיה להביא את האנושיות למה שהיא צריכה להיות, אבל לא לדחוק את השעה...

**ו. הרב יצחק אייזיק הלוי הרצוג שו"ת היכל יצחק או"ח הלכות שבת סימן לז:** ויש לי להוסיף ביאור, שמה שכותב הרמב"ם ז"ל ויידע שעל יחוד השם הוא עושה מלחמה, וכן כשהוא אומר ותהיה כוונתו ליחד את השם בלבד, אין כוונתו דוקא על מלחמה כנגד הגוים שגזרו להעביר את ישראל על הדת, שהרי הוא מדבר שם גם על מלחמת הרשות, שהיא כדי להרחיב גבול ישראל, אלא שאורייתא וישראל וקודש' בריך הוא חד הוא, כדברי הזוה"ק, ומלחמה להרחיב את גבול ישראל היא ג"כ בבחינת מלחמה ליחד את השם, שכל מה שכח ישראל דורשי יחודך ובפרט בארץ אשר עיני ה' אלוקיך בה מראשית שנה עד אחרית שנה יגבר בעולם, יתקרב היום שעליו נאמר ביום ההוא יהי' ה' אחד ושמו אחד, ולא תאמר שכבר נתפרסמה מלכות שמים בעולם, אין הדבר כך... אי אפשר שייחוד השם יתפשט בעולם, כל שהוא ניתלש מן המקור האמתי שהוא ההתגלות האלוקית לישראל המתגלמת בתורת משה נביאנו נביאי האמת והצדק ותושבע"פ. ואין ספק, לדעתי, שייסוד מדינה יהודית בארץ ישראל, למקדש ולמקלט לעם ישראל, זה יהי' השלב של סוף הגלות, ואח"כ תבוא הגאולה, וכל המקרב את סוף הגלות, מקרב את תשובתם של ישראל, ומקרב את התפשטות ייחוד השם באמת, בעולם.

**3. דיני המלחמה בתורה**

א. שילוח הפטורים מן המלחמה דברים כ, א-ט

רש"י דברים כ,ה: "פן ימות במלחמה ואיש אחר יחנכנו": ודבר של עגמת נפש הוא זה.

ב. קריאה לשלום בעת מלחמה דברים כ, י-יח

**1. הרמב"ם הלכות מלכים ו,א:** אין עושין מלחמה עם אדם בעולם עד שקוראין לו שלום אחד מלחמת הרשות ואחד מלחמת מצוה שנאמר "כי תקרב אל עיר להלחם עליה וקראת אליה לשלום".

**2. ספר החינוך, מצוה תקכז:** משרשי המצוה לפי שמידת הרחמנות היא מידה טובה וראוי לנו זרע הקודש להתנהג בה בכל ענייננו גם עם האויבים עובדי עבודה זרה למעלתנו אנחנו, לא מצד היותם הם ראויים לרחמים וחסד.

**3. ירושלמי שביעית ו,א:** שלושה כתבים שלח יהושע עד שלא נכנסו לארץ. הראשון שלח להם: מי שרוצה לברוח- יברח. וחזר ושלח מי שרוצה להשלים- ישלים, וחזר ושלח מי שרוצה לעשות מלחמה- יעשה.

**4. רמב"ן דברים כ, י:** מה עשה יהושע? היה שולח איגרת בכל מקום שהיה הולך לכבוש והיה כתוב בה: מי שמבקש להשלים- יבוא וישלים, ומי שמבקש לילך- ילך, ומי שמבקש לעשות מלחמה- יעשה מלחמה.

**5. הכתב והקבלה דברים כ, י:** והנה המדבר שאינו שומע גם לז' מצוות האלה, שמכללם עבודה זרה בהכחשת מציאותו יתברך ושפיכות דמים ושאר דברי גנות, אין זה מכלל אדם. והיה מרצון הבורא יתברך לצוות את בני נח את שבע מצות אלה, לקנות על כל פנים שלמות זה לנפשותם. ולכן באה לנו הצווי לקרוא להם לשלום, בין שלום המדיניי וחברת בני אדם, בין שלום נפשות עצמם, והם ז' מצות קנין שלמותם.

ג. הטלת מצור משלוש רוחות להניח מקום דרכו לברוח ברוח רביעית

1. במדבר לא,ז

**2. ספרי "ויצבאו על מדין"-** הקיפוה מארבע רוחותיה. רבי נתן אומר: נתן להם רוח רביעית שיברחו (וכן תרגום יונתן).

**3. רמב"ם הלכות מלכים פרק ו, הלכה ז**: כשצרין על עיר לתפשה, אין מקיפין אותה מארבע רוחותיה אלא משלש רוחותיה, ומניחין מקום לבורח ולכל מי שירצה להימלט על נפשו שנאמר "ויצבאו על מדין כאשר צוה ה' את משה" מפי השמועה למדו שבכך צוהו.

**4. השגות הרמב"ן לספר המצוות לרמב"ם שכחת העשין מצוה ה:** שנצטוינו כשנצור על עיר להניח אחת מן הרוחות בלי מצור שאם ירצו לברוח יהיה להם דרך לנוס משם כי בזה נלמוד להתנהג בחמלה אפילו עם אויבינו בעת המלחמה.

**5. משך חכמה במדבר לא:** הרמב"ן בספר המצות מנה מצות עשה הך דדריש בספרי כאשר צוה ד' את משה שלא הקיפו אותה מד' רוחותיה. וטעם פלוגתתן, דהרמב"ן סובר דכמו דהיה מצוה לבקש לשלום, כן הוא מצוה לחוס על נפשם ולהניח להם איזה צד להציל נפשם ולהניח צד אחד פנוי להיות להם מקום לברוח, אבל הרמב"ם סובר, דהוא אופן מאופני המלחמה, היינו למוד בחקות המלחמה, שאם יקיפו אותם מכל צד, ומהתיאשם בחייהם כי יפלו ביד צר יעמדו על נפשם בכל שארית כחם ויוכלו לעשות חיל, כאשר ידוע בקורות העתים, שכמה פעמים בא מגודל היאוש הנצוח הגדול, לא כן אם יהיה להם אופן להציל את נפשם אז לא ישליכו נפשותם מרחוק ויברחו, וא"כ אין זה שייך למצוה. ולענ"ד נראה כהרמב"ם.

ד. לא תשחית את עצה

1. דברים כ, יט-כ

**2. הרמב"ם הלכות מלכים ומלחמות פרק ו הלכה ח:** אין קוצצין אילני מאכל שחוץ למדינה ואין מונעין מהם אמת המים כדי שייבשו שנאמר "לא תשחית את עצה" וכל הקוצץ לוקה ולא במצור בלבד אלא בכל מקום כל הקוצץ אילן מאכל דרך השחתה לוקה... לא אסרה תורה אלא דרך השחתה.

**3. רמב"ן דברים כ, יט**:... אם כן פירוש הפרשה לדעתם שהזהירה תורה לא להשחית את עצה לכרות אותם דרך השחתה שלא לצורך המצור כמנהג המחנות, והטעם כי היו הנלחמים משחיתים בעיר וסביב הארץ אולי יוכלו לה.

**4. רמב"ן דברים כג, י:** "כי תצא מחנה על אויבך ונשמרת מכל דבר רע"...: והנכון בעיני בענין המצוה הזאת כי הכתוב יזהיר בעת אשר החטא מצוי בו והידוע במנהגי המחנות היוצאות למלחמה כי יאכלו כל תועבה יגזלו ויחמסו ולא יתבוששו אפילו בניאוף וכל נבלה הישר בבני אדם בטבעו יתלבש אכזריות וחמה כצאת מחנה על אויב ועל כן הזהיר בו הכתוב ונשמרת מכל דבר רע.

**5. הכתב והקבלה דברים כ, יט:** וטעם האיסור שאין ראוי לשמש בדבר מן הנבראים אל היפך המכוון ממנו בבריאה.. כן עץ מכוון בבריאתו לעשות פירות למאכל בני אדם להחיותם אין לעשות בו דבר המשחית את האדם ומאבדו.

**6. הרב גורן, משיב מלחמה ב קנז:** חיילי ישראל הצרים על עיר בא"י שמטרתם כיבוש העיר אסור להם להשחית עצי מאכל ולסתום מעיינות בקרבת העיר גם כאשר ע"י כך יחישו את כניעתה בעקבות רעבון וצמאון זה לדעת הרמב"ם... אבל לדעת רש"י והרמב"ן כל שהמטרה של כריתת עצי המאכל וסתימת המעיינות לגרום לנפילת העיר מותר לקצצם ולסתום המעינות.

ה. עגלה ערופה דברים כא, א-ט

ו. אשת יפת תואר דברים כא, י-יד

**1. קידושין כא ע"ב:** אשת יפת תואר לא דיברה תורה אלא כנגד יצר הרע.

**2. רמב"ם הלכות מלכים ח,ב:** וכן בועל אישה בגויותה אם תקפו יצרו אבל לא יבעול אותה וילך לו אלא מכניסה לתוך ביתו שנאמר "וראית בשביה אשת יפת תואר"... ואסור לבעול אותה ביאה שניה עד שיישאנה.

**3. רמב"ן דברים כא י"ג ד"ה "ואחר כן":** על דרך הפשט ייראה שאסור לבעול אותה עד שיעשה כל התורה הזאת, וזה טעם "ואחר כן תבוא אליה ובעלתה", ומה שאמר "וחשקת בה ולקחת לך לאישה" שיקחנה להיות לו לאשה אחר המעשים האלה אשר יצווה.

**4. גילוי ה' במלחמה**

שמות ט"ו, ג+יח; שמואל א יז, מה-מז; יואל ד, ט-יז; תהילים כד,ח

**5. יחס למלחמה**

**א. בנבואה**: מלכים א,כ לא; ישעיהו ט,ו.

**ב. בחז"ל: שבת פרק ו, ד:** לא ייצא האיש לא בסיף ולא בקשת ולא בתריס ולא באלה ולא ברומח ואם ייצא חייב חטאת. רבי אליעזר אומר תכשיטין הן לו וחכמים אומרים אינם אלא לגנאי שנאמר (ישעיהו ב,ד) "וכתתו חרבותם לאתים וחניתותיהם למזמרות ולא ישא גוי אלא גוי חרב ולא ילמדו עוד מלחמה"...

**6. חזון השלום**

א. ישעיהו ב, ב-ד

ב. שמות כ,כב

**ג. מכילתא לשמות כ,כב:** כי חרבך הנפת עליה וגו ' (מכאן) היה רבי שמעון בן אלעזר אומר, המזבח נברא להאריך שנותיו של אדם והברזל לקצר שנותיו של אדם, אינו רשאי להניף המקצר על המאריך. רבי יוחנן בן זכאי אומר, הרי הוא אומר אבנים שלמות תבנה אבנים שמטילות שלום. והרי דברים קל וחומר, ומה אם אבני מזבח שאינם לא רואות ולא שומעות ולא מדברות, על שמטילות שלום בין ישראל לאביהם שבשמים, אמר הקב"ה לא תניף עליהם ברזל, המטיל שלום בין איש לאשתו בין עיר לעיר בין אומה לאומה בין ממשלה לממשלה בין משפחה למשפחה על אחת כמה וכמה שלא תבא עליו פורענות.

ד. דברים יב, ח-יא; דברי הימים א,כב,ז-י; דברי הימים א,כח, א-י.